(Framhåller till en början att såväl några af riksråden som konungen själf anmodat Gren att återkomma till riket, där intet annat än godt skulle honom vederfaras, men att Gren endast svarat dem 'ganzlich vnwerdichliken vnde smegichliken to'; vidare att Gren på sjön röfvat både Holländare och Hamburgare samt därför råkat i fångenskap; att konungen af Grens hustru och barn fordrat redovisning för uppbörden från Åbo län, men att dessa sagt sig ej kunna göra räkenskap, med anledning hvaraf rikets råd visat konungen till Grens och hans hustrus gods; klagar öfver Grens landsförrädiska handling på Gotland och fortsätter:) Worder clagen wy oc vor Gode vnde vor iw ower den vorbenomeden her Magnus Gren, als wy er gescreuen hebben, wo wy em vnse slot Abo in guden trouwen vnde in der mate antwerdet hadden, dat he alle iar vnsen scat van den lene vpboren scolde vnde vns den in vnse vatebur skicken, als he mit vns ens was. Nw to winther screuen wy em to, dat he vns vnsen scat bringen scolde. Do screff he vnde sede vns sedder muntlichen vnde bot vns mit vromen luden to van tiden to tiden, wo he vns vnsen skat schicken wolde, vnde segelde so enwech sundher vnsen willen vnde heft vns den vorberorden scat vntruwelichen vnde vnerlichen vntuort, vnde screff vns vp dat laste to, wo he strakes wolle varen in de stede vnde dessen winther wolle peregrinacie ten etc. Vm desse berorde sake bidden wy vnde hogliche begeren van iw, dat gy vns recht helpen ower vorbenomeden her Magnus Gren, nochdem dat gy en dar in iw gewald bebben. Helpen gy vns rekt ouer en, so willen wy iw des wllenkomichliken tostan vnde willen iw vnde de iuwen benemen alle de veigde vnde allen den scaden, de iw ofte de iuwen darvor wedderuaren mach, met rekte, dat gy em dar vor vnse berorde clage vnde scullinge rikten, vnde willen dat met iw vorantworden vor allen, dede leuen. Schut vns och her neine recht vm van em vnde laten gy en wegh vth deme rechte komen, so dat he na der tid vns edder vnser rike imvonern scaden dot, so mogen gy, leuen vrunde, wol mercken, wat darna komen wil. Darvm, ersamen leuen vrunde, bewiset nw tegen vns in desser berorde sake als gy willen, dat wy vns tegen iw bewisen scolden, ofte gy edder de iuwen och recht van vns begerende werden. Item nochdeme dat he vnse man was, hebben wy dat vordragen bet to desser tidh, dat wy en nicht beluden edder vorrichten laten wollen, als he sig sulues suarlichen nogh vorbraken hefft, vm siner vrunde geruchte willen in nakomenden tiden. Nw wy vorwinden, dat he sig io vorargert, so willen wi vnsen scaden vnde recht in nenerleie wise lenger vorswigen edder vordragen, wor uns recht weddervaren mach. In Christo valete. Datum in castro nostro Stokholmensi secunda feria ante Martini episcopi, appenso secreto nostro in euidenciam omnium firmiorem, anno Domini millesimo quadringentesimo quinquagesimo etc.